*A rendelet tervezet elfogadásához*

***az Mötv. 50. §-a alapján minősített*** *többség szükséges,*

*az előterjesztés* ***nyilvános ülésen tárgyalható****!*

*154. számú előterjesztés*

Bátaszék Város Önkormányzat Képviselő-testületének 2022. augusztus 31-én

16 órakor megtartandó ülésére

Döntés a településtervvel, a kézikönyvvel és a településképi rendelettel összefüggő helyi partnerségi egyeztetés szabályairól

|  |
| --- |
| **Előterjesztő:** Dr. Bozsolik Róbert polgármester  **Készítette**: Bozsolik Zoltán mb. városüzemeltetési irodavezető  Béres István főépítész    **Törvényességi ellenőrzést végezte:** Kondriczné dr. Varga Erzsébet  jegyző  **Pénzügyileg ellenőrizte:** Tóthné Lelkes Erika  pénzügyi irodavezető  **Tárgyalja:**  PG Bizottság: 2022.08. 30.  KOIS Bizottság: 2022.08. 29.  Szociális Bizottság: 2022.08. 29.  . |

***Tisztelt Képviselő- testület!***

2022. július 1-től *a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről* szóló 419/2021. (VII. 15.) Korm. rendelet előírásai szerint kell lefolytatni a településterv, a településképi arculati kézikönyv, és a településképi rendeletet készítési és módosítási eljárásait.

A tervek lakossággal történő egyeztetése a következők szerint alakul ezentúl.

**E-TÉR felületén történő egyeztetés** (kötelező):

A településtervet, a kézikönyvet, a településképi rendeletet és azok módosításait a polgármester az elfogadás előtt az E-TÉR felületen egyeztetési eljárásban véleményezteti a lakossággal, érdekképviseleti, civil és gazdálkodó szervezetekkel, vallási közösségekkel (a továbbiakban együtt: partnerek).

Megjegyzés:

E-TÉR, Elektronikus Térségi Tervezést Támogató Rendszer, amit a Lechner Tudásközpont szolgáltatja díjmentesen az önkormányzatok részére.

**Helyi partnerségi egyeztetés** (választható)**:**

A településterv, kézikönyv és településképi rendelet véleményezése helyi partnerségi egyeztetés keretében is történik, ha az önkormányzat partnerségi rendeletében ezt előírja.

A helyi partnerségi egyeztetés lefolytatása akkor kötelező, ha az önkormányzat partnerségi rendelete a partnerségi egyeztetést a településtervek, a kézikönyv vagy a településképi rendelet készítése, módosítása tekintetében előírja.

Helyi partnerségi egyeztetés nem mentesít az E-TÉR felületén történő egyeztetés kötelezettsége alól.

Az elmúlt évek tapasztalata alapján, érdemi hozzászólás, vélemény a lakosság részéről nagyon ritkán érkezett a fenti tervek kapcsán. Ez igaz a lakossági fórumokra és az elektronikus levél útján történő vélemény-nyilvánításra is.

Javasoljuk, hogy a partnerségi rendelet oly módon kellene módosítani, hogy az ne tegye kötelező érvényűvé a helyi partnerségi egyeztetést(ettől függetlenül olyan esetekben, ahol a Képviselő-testület szükségesnek tartja, lehet tájékoztatni a lakosságot a weblapon, vagy akár lakossági fórum keretében is).

A nem kötelező jellegű helyi partnerségi egyeztetés kapcsán egyeztetés történt az állami főépítésszel.

* A partnerségi rendeletet minden esetben fel kell tölteni az E-TÉR egyeztető felületre egy-egy tervezési folyamat indításakor.
* A partnerségi rendeletben opcionálisan bele lehet tenni a helyi partnerségi egyeztetést, amely szükségességéről a Képviselő-testület dönt az indító határozatban.

A helyi partnerségi egyeztetés egy, de inkább két hónappal meghosszabbíthatja az eljárásokat. Fórum keretében a rendelettől függetlenül is tájékoztatni lehet a lakosságot.

Javasoljuk

- a Bátaszék város településfejlesztési, településrendezési és településképi feladataival összefüggő partnerségi egyeztetés szabályairól szóló 9/2017.(IV. 28.) önkormányzati rendelet hatályon kívül helyezését,

- az előterjesztés mellékletét képező - a településtervvel, a kézikönyvvel és a településképi rendelettel összefüggő helyi partnerségi egyeztetés szabályairól szóló rendelet tervezet elfogadását.

Kérem a tisztelt képviselő-testületet az előterjesztés megtárgyalására és az új partnerségi rendelet megalkotására.

***HATÁSVIZSGÁLAT***

**a településtervvel, a kézikönyvvel és a településképi rendelettel összefüggő helyi partnerségi egyeztetés szabályairól szóló rendelet-tervezet megalkotásához**

**Általános indokolás:**

*A településtervezéssel összefüggő egyes törvények módosításáról* szóló 2021. évi XXXIX. törvény 8. § (5) bekezdésével megállapításra került *az épített környezet alakításáról és védelméről* szóló 1997. évi LXXVIII. törvény 2. § 29. pontja szerinti fogalommeghatározás. E törvény alkalmazásában *Településterv: a településfejlesztési terv és a településrendezési terv együttes megnevezése*.

A 2022. július 1. napját követően indított, a településfejlesztési terv (a továbbiakban: fejlesztési terv), a településrendezési terv (a továbbiakban: rendezési terv), a településképi arculati kézikönyv (a továbbiakban: kézikönyv) és a településképi rendelet készítésére és módosítására irányuló tervezési folyamatokat *a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről* szóló 419/2021. (VII. 15.) Korm. rendelet (a továbbiakban: új ELjR.) előírásainak megfelelően szükséges lefolytatni az Elektronikus Térségi Tervezést Támogató Rendszer (a továbbiakban: E-TÉR) felhasználásával.

A településtervet, a kézikönyvet, a településképi rendeletet és azok módosításait a polgármester az elfogadás előtt az E-TÉR felületen egyeztetési eljárásban kötelező jelleggel véleményezteti a partnerekkel. A helyi partnerségi egyeztetés lefolytatása akkor kötelező, ha az önkormányzat partnerségi rendelete a partnerségi egyeztetést az előzőekben részletezett tervezési folyamatok tekintetében előírja.

Az önkormányzat hatályban lévő partnerségi rendelete a településfejlesztési koncepció, az integrált településfejlesztési stratégia, a településrendezési eszközök, a településképi arculati kézikönyv és a településképi rendelet készítése, módosítása során lefolytatandó partnerségi egyeztetést szabályozza, *a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről* szóló 314/2012. (XI. 8.) Korm. rendelet (a továbbiakban: régi ELjR.) előírásainak megfelelően.

Az új ELjR. a helyi partnerségi egyeztetésre vonatkozó előírásokat alapjaiban változtatja meg, másrészről pedig egyes tervek elnevezése módosult, míg más tervek megszűntek vagy összeolvadtak.

Fentiekre tekintettel az új ELjR. előírásai szerinti tartalommal bíró, *a településtervvel, a kézikönyvvel és a településképi rendelettel összefüggő helyi partnerségi egyeztetés szabályairól* szóló rendelet megalkotása a cél, a jelenleg hatályban lévő partnerségi rendelet hatályon kívül helyezésével egyidejűleg.

**Részletes indokolás:**

1.-3. §-ához: Általános rendelkezések. Az egyeztetésben résztvevő partnerek körét határozza meg.

4. §-ához: A tájékoztatás módját és eszközeit tartalmazza.

5.-6. §-ához: A Partnerek által a tervezetre adott vélemények megadásának módját és határidejét, továbbá azok nyilvántartásának módját határozza meg.

7. §-ához: A helyi partnerségi egyeztetés lezárásának módját tartalmazza.

8. §-ához: Hatályba léptető és a korábbi rendeletet hatályon kívül helyező rendelkezés.

1. melléklete: Partneri adatlap

**Társadalmi hatása:** A településterv, a kézikönyv, a településképi rendelet és azok módosításaival kapcsolatos eljárások teljes körű nyilvánosságának biztosításával várhatóan széles körű helyi támogatás fogja övezni az önkormányzat e szakterületeken meghozandó döntéseit, intézkedéseit.

**Gazdasági hatása:** nincs

**Költségvetési hatása:** nincs

**Környezeti és egészségügyi következmények:** nincs

**Adminisztratív terheket befolyásoló hatása:** nincs

**A jogszabály megalkotásának szükségessége:** a településtervek tartalmáról, elkészítésének és elfogadásának rendjéről, valamint egyes településrendezési sajátos jogintézményekről szóló 419/2021. (VII. 15.) Korm. rendelet előírásai

**A jogalkotás elmaradásának következményei:** A Kormányhivatal törvényességi felhívással élhet.

**A jogszabály alkalmazásához szükséges személyi, szervezeti, tárgyi és pénzügyi feltételek:** A szükséges személyi, szervezeti, tárgyi és pénzügyi feltételek rendelkezésre állnak.

**Véleményeztetés:** valamennyi bizottság